VENDIM
Nr. 1, datë 8.1.2026

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “TIRANA INTERNATIONAL DEVELOPMENT” SHPK PËR RINOVIMIN E LICENCËS NË VEPRIMTARINË E TREGTIMIT TË ENERGJISË ELEKTRIKE

Në mbështetje të neneve 16 dhe 37, pika 2, germa “d”, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “e”, 5, pika 1, germa “e”, 10, pikat 1 dhe 3, si dhe 16, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a” të “Rregullores për organizimin, funksionimin dhe procedurat e ERE-s”, të miratuar me vendimin nr. 96 datë 17.6.2016; Bordi i ERE-s, në mbledhjen e tij të datës 8.1.2026, mbasi shqyrtoi relacionin me nr. 2983/1 prot., datë 29.12.2025, të Drejtorisë së Licencimit dhe Autorizimeve “Mbi kërkesën e shoqërisë ‘Tirana International Development’ sh.p.k. për rinovimin e licencës në veprimtarinë e tregtimit të energjisë elektrike”,
konstatoi se: 
- Shoqëria “Tirana International Development” sh.p.k. është licencuar në veprimtarinë e tregtimit të energjisë elektrike për një afat 5-vjeçar, me vendimin e Bordit të ERE-s nr. 146, datë 24.6.2021, deri më 24.6.2026.
- Shoqëria ka paraqitur kërkesën për rinovimin e kësaj licence, me shkresën e protokolluar në ERE, me nr. 2983/1 prot., datë 24.12.2025.
- Në nenin 16, pika 1, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, përcaktohet se paraqitja e kërkesës për rinovimin e licencës bëhet jo më vonë se 6 muaj para përfundimit të kohëzgjatjes së vlefshmërisë së licencës së dhënë (data e përfundimit të licencës nr. 490, seria T21, është 24.6.2026) dhe shoqëria duhet të aplikonte brenda datës 24.12.2025.
- Sa konstatohet, shoqëria e ka paraqitur aplikimin e saj brenda afatit të parashikuar në nenin 16, pika 1, të rregullores.
- Nga shqyrtimi i këtij aplikimi rezulton se shoqëria ka kryer pagesën e aplikimit sipas përcaktimeve të aneksit A, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, si dhe ka shlyer ndaj ERE-s të gjitha detyrimet për sa i përket pagesave të rregullimit.
- Shoqëria ka bërë me dije se nuk ka pasur ndryshime thelbësore të dokumentacionit dhe të dhënave teknike të dokumentacionit të depozituar në aplikimin fillestar për pajisje me licencë.
- Nga shqyrtimi i dokumentacionit të depozituar rezulton se shoqëria “Tirana International Development” sh.p.k. ka paraqitur ekstraktin historik të QKB-së, vërtetimet e gjendjes gjyqësore për administratorin dhe shoqërinë, si dhe vërtetimin tatimor, nga të cilat konstatohet përmbushja e kritereve përkatëse. Shoqëria ka depozituar strukturën administrative dhe pasqyrat financiare të audituara për vitet 2022–2024, nga të cilat rezulton se ka qenë me fitim për të tre vitet kontabël.
- Nga vlerësimi i dokumentacionit rezulton se shoqëria ka depozituar pjesërisht dokumentacionin e kërkuar sipas rregullores, ndërkohë që mbetet për t’u depozituar dhe/ose plotësuar dokumentacioni përkatës.
- Për sa depozituar nga shoqëria dhe në referencë të përcaktimeve të rregullores, vlerësohet se nga ana e saj duhet të sqarohet/plotësohet dhe sa vijon:
- deklaratën e kërkuar në germën “c”, të shtojcës 1 të rregullores;
- vërtetimin se shoqëria nuk ka detyrime tatimore të papaguara;
- parashikimin e sasisë së energjisë që do të tregtojë 5 vitet e ardhshme të ushtrimit të aktivitetit, mënyrën se si parashikon ta financojë këtë veprimtari në të ardhmen e po ashtu dedikimin e mbështetjes financiare përkatëse.
Për gjithë sa më sipër, Bordi i ERE-s
VENDOSI:

1. Të fillojë procedurën për rinovimin e licencës nr. 490, seria T21, të shoqërisë “Tirana International Development” sh.p.k., për veprimtarinë e tregtimit të energjisë elektrike.
2. Drejtoria e Licencimit dhe Autorizimeve të njoftojë shoqërinë “Tirana International Development” sh.p.k. për vendimin e Bordit të ERE-s.
Ky vendim hyn në fuqi menjëherë. 
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

